Zuma sal dan nuwe SAUK-raad aanstelFoto: Argieffoto Pres. Jacob Zuma sal slegs ŉ nuwe raad vir die SAUK aanstel wanneer die parlementêre ad hoc-komitee se ondersoek na die openbare uitsaaier afgehandel is. Bongani Ngqulunga, Zuma se woordvoerder, het gesê die president sal wag totdat die ondersoek afgehandel is, sodat hy die aanstelling van ŉ nuwe raad kan doen in ooreenstemming met die aanbevelings van die Nasionale Vergadering. Zuma se aankondiging kom enkele dae nadat prof. Mbulaheni Maguvhe, voorsitter en enigste oorblywende lid van die SAUK-raad, bedank het. Zuma het Maguvhe se bedanking Maandag ontvang. Vuyo Mhlakaza en dr. Aaron Tshidzumba het in November bedank, terwyl Leah Thabisile Khumalo, die SAUK-raad se adjunkvoorsitter, einde Oktober haar bedanking ingehandig het. Krish Naidoo en Vusi Mavusa het op 5 Oktober in die parlement bedank, waar hulle voor die parlement se portefeuljekomitee oor kommunikasie verskyn het. Maguvhe het egter geweier om te bedank. Hy het ook ŉ aansoek in die hooggeregshof in Kaapstad ingedien in ŉ poging om ŉ interdik te bekom om die ad hoc-komitee, wat saamgestel is om die beleërde openbare uitsaaier te ondersoek, in sy spore te probeer stuit. Die hof het egter die saak van die hand gewys. Maguvhe het tydens die begin van die komitee se ondersoek uitgestap. Hy het daarna glad nie weer opgedaag nie en die komitee het besluit om hom te dagvaar om voor hulle te verskyn. Hy het tydens sy getuienis volgehou hy glo Hlaudi Motsoeneng doen “uitmuntende werk” by die uitsaaier. LP’s was geskok om te hoor hoe Maguvhe Motsoeneng se aanstelling verdedig, selfs nadat die Wes-Kaapse hooggeregshof vroeër bevind het Motsoeneng mag geen posisie by die uitsaaier beklee nie. LP’s het Maguvhe in ŉ stadium gevra om homself ŉ punt uit tien te gee vir die manier waarop hy die raad bestuur. Hy het homself agt gegee. LP’s was ook glad nie beïndruk met Maguvhe se getuienis en die feit dat hy nie eenvoudige vrae kon beantwoord soos wie die SAUK se aandeelhouers is of wie die openbare uitsaaier finansier nie. Die ad hoc-komitee sit volgende jaar sy werk voort. Lees alle vorige berigte oor die SAUK op Maroela Media.